Ministrul Agriculturii şi Dezvoltării Rurale Florin Barbu a precizat că el nu crede că "fermierii români vopsesc puii". Declarațiile vin în contextul în care fostul președinte al Autorităţii Naţionale pentru Protecţia Consumatorilor (ANPC), Horia Constantinescu, a declarat miercuri, 27 martie, că furajele care dau culoarea galbenă a puilor nu sunt toxice pentru păsări sau pentru om, dar reprezintă o "practică comercială înşelătoare".
Florin Barbu neagă această afirmație și susține că se va ancheta această situație.
"Eu nu cred acest lucru, că fermierii fac aşa ceva, în primul rând. În al doilea rând, ANSVSA (Autoritatea Naţională Sanitară Veterinară şi pentru Siguranţa Alimentelor – n.r.), care nu este în subordinea Ministerului Agriculturii, face verificări şi bineînţeles că se va ieşi cu un raport pe acest lucru. Nu pot să-mi dau cu părerea, eu nu cred că fermierii români vopsesc puii, să fie foarte clar. Eu nu cred că fermierii români vopsesc puii. Să fie foarte clar", a declarat Florin Barbu, care efectuează joi o vizită în judeţul Arad, unde a mers pe la ferme din mai multe localităţi.
Ministrul PSD a adăugat că puii din magazine sunt crescuţi în general cu porumb, iar ţara noastră are piaţă de desfacere inclusiv în Franţa. România produce aproape 400 milioane de pui, a mai punctat Barbu.
"Ca să înţelegem, puii pe care îi vedem în magazinele de retail sunt cei cu 80 - 90% crescuţi cu porumb şi cantitatea cea mai mare de pui, pentru că sunt foarte bine căutaţi, am deschis piaţă inclusiv cu omologul meu francez ministru, piaţa din Franţa ia pui din România. Cel mai mare export de carne de pui în Franţa se face din România, de la fermierii români, pentru că noi avem pe carnea de pui un grad de autosuficienţă de 160%. România produce aproape 400 de milioane de pui. ANSVSA are atribuţii pe verificarea produselor alimentare. Sunt sigur că ANSVSA va iesi cu un raport şi va lămuri acest lucru", a spus ministrul.
Horia Constantinescu a avertizat că unele firme vopsesc carnea de pui, pentru a o face să pară mai bună, uneori procedura fiind realizată în timpul hrănirii. Ulterior, ANPC a precizat că verificările au relevat câteva nereguli la un număr restrâns de producători şi că "au fost luate toate măsurile necesare pentru a menţine un nivel înalt de protecţie a consumatorilor".